Truls Svendsen om skuespillerdebuten: - Nå er jeg ufin og utro
- Jeg har alltid hatt lyst til å gjøre drama, men jeg ble jo aldri spurt. Så jeg spurte selv, sier Truls Svendsen. Skuespillerdebutanten har hatt stor suksess som programleder og komiker på TV 2. Senest i vår vant han VGs publikumspris under Gullruten i Bergen for blant annet programmet «Oppdrag Hurtigruten». Og nå er altså skuespillerdrømmen gått i oppfyllelse. Han spiller en kjip meglerfyr i serien som beskrives som en mørk komiserie litt i gata til «Dag». - Det er mer «Breaking Bad» enn en sitcom, uten at jeg sammenligner «Meglerne» med «Breaking Bad», altså, ler Henriette Steenstrup. Hun mener Truls Svendsen klarer seg veldig bra i skuespillerdebuten. - Han er jo et naturtalent. Han har noe ved seg som bare gjør at man blir glad i ham og ler av ham. Han er naturlig komisk. I tillegg er han lett å bli glad i privat også, sier Henriette som nylig feiret 40-årsdagen sin på forskudd - og da var Truls en av gjestene. - Jeg ble ikke bedt på 39-årsdagen, hennes, men nå er jeg inne i varmen, sier han.Henriette fyller 40 29. september, men valgte å feire mens det ennå var sommer. - Det blir jo litt rart å bli 40, det må jeg innrømme. Men jeg er glad i alt som skal feires, så det var en gyllen anledning til å samle folk. Og det ble masse fine taler og en fin kveld, sier Henriette. - Talene var fantastiske. Alle mener jo det samme som meg, at Henriette er helt rå. Jeg har lenge villet jobbe med henne, jeg er skikkelig fan, sier Truls. I serien, som får premiere på TV 2 11. september, spiller Truls megleren Ken Olsen - en fyr som mister absolutt alt de første minuttene av serien og må bruke tvilsomme metoder for å komme seg opp og frem igjen. Truls er veldig fornøyd med at han nå slipper å være den alltid så smilende og godlynte Truls Svendsen. - Jeg har jo laget litt jovial og hyggelig tv, men nå får jeg endelig være kjip og spille en mørkere person. Jeg har laget så mye koselige ting, så det er deilig å gjøre noe annet. Nå er jeg ufin, utro, jeg lyver - og er egentlig ganske så slem. I tillegg har han måttet konsentrere seg for å ikke kikke inn i kamera - slik han vanligvis gjør som programleder. - Men det har vært en enorm trygghet å ha Henriette der. Allerede første gangen vi møttes, da jeg var gjest i «Torsdag kveld», så hjalp hun meg. Jeg rotet mye med tekst, og hun tok meg til side og ga meg noen råd - og alt ble kjempefint. Hun var helt rå med meg, og det har hun fortsatt med. Henriette forteller at hun også måtte mase litt for å få rollen som den udugelige megleren Jenny Hagen. - De kunne lett valgt å caste den rollen på en helt annen måte, en mye yngre skuespiller. Men jeg mente at det var en bra twist med en umoden 37-årig Jenny istedenfor. Jeg har spilt ganske mye brautende typer som tar mye plass. Dette er en annen type dame, og en veldig artig rolle for meg, sier hun.I episode én av totalt ti episoder, går det veldig galt for megleren Ken Olsen og han må oppsøke sin gamle læremester Gunnar. De to avtaler at Ken skal lære opp mentorens datter Jenny, og dersom han klarer det, blir han deleier av firmaet. - De er egentlig to udugelige eiendomsmeglere som møter hverandre med skepsis og forakt, men som finner hverandre etter hvert. Det eneste de har er hverandre, sier de to som nå håper på en sesong to av serien. - Ja, dette er et drømmeprosjekt. Og vi synes jo det har blitt bra. Velprodusert og fint, sier Truls. - Hvordan var det å se seg selv i rollen som Ken? - Jeg må ærlig innrømme at det var kjempefint. Jeg ser helt grei ut. Jeg er stolt over det vi har laget og gleder meg til å få det ut. De to tror ikke meglermiljøet helt vil bifalle serien, i alle fall ikke innrømme at de kjenner seg igjen. - Det er vår versjon av meglerverdenen, men Ken representerer nok det bildet veldig mange har av meglere. På omdømmeundersøkelser kommer jo eiendomsmeglere dårligere ut enn bilselgere, og Ken bekrefter på en måte dette. Alle meglere er jo ikke lurebukker, men vi må bruke klisjeene, sier Henriette.
Truls Svendsen (41) maste på Monster om å få gjøre drama og fikk hovedrollen i den nye komiserien «Meglerne» sammen med sitt idol Henriette Steenstrup (39).